Вярблюд  
*Міхась Пазнякоў*

— Ой, які ён

Непрыгожы, —

Кажа здзіўлены Сярожа. —

I гарбаты —

Жах і цуд!

Нездарма

Завуць — вярблюд.

Ну, а важнасці,

Бы ён —

Алімпійскі чэмпіён.

Плюнуў хлопчык:

— На няўклюду

Болей я

Глядзець не буду.

А вярблюд,

Нібы варожа[[1]](#footnote-1),

Гэтак фыркнуў

На Сярожу,

Што Сярожаў чуб

Імгненна

Быў пакрыты

Белай пенай.

I глядзіць вярблюд,

Бы кпіць:

«Трэба выхаваным быць».

1. *Варожы* — вельмі непрыязны, поўны варожасці, нянавісці. [↑](#footnote-ref-1)